
ЦIыху куэд хэкIуэдащ
Бельгием и къалащхьэ Брюссель и аэропортымрэ метромрэ дыгъуасэ теракт щалэжьащ. Кхъухьлъатэм итIысхьэн ипэкIэ цIыхухэм я дэфтэрхэр къыщапщытэ, я рейсым и чэзур къыщысынум щыпэплъэ залым лагъымитI, къалэ метром зы къыщагъэуащ.
ЗэкIэ къызэратамкIэ, кхъухьлъатэ телъэтыкIыпIэм цIыху 14, метром цIыху 20 щыхэкIуэдащ. ЦIыху щитIым щIигъу уIэгъэ хъуащ, абыхэм ящыщ тIощIым нэблагъэр хьэлъэ дыдэщ. Фэбжь зыгъуэтахэм щакIэлъоплъ къалащхьэмрэ абы пэгъунэгъу жылэхэмрэ я сымаджэщ 25-м.
Къэхъуар зэхэзыгъэкIхэм зэрыхуагъэфащэмкIэ, щIэпхъаджащIэхэм къагъэуа лагъымхэм ящыщ зыр пхъуантэм дэлъу аэропортым щIашащ. Видеокамерэхэм къагъэлъэгъуахэр я лъабжьэу, а цIыхугъэншагъэр ялэжьауэ шэч хуащI Белоруссием щыщ цIыхухъуищым.
«Апхуэдиз цIыху зыхэкIуэда теракт ди деж нэхъапэм зэи къыщыхъуакъым. Ди цIыхухэм гущIыхьэ ящыхъуащ абы апхуэдиз псэдзыгъэ къызэришар, — жиIащ Бельгием нэгъуэщI къэрал IуэхухэмкIэ и министр Жамбон Жан. — Ди къэралыр махуищкIэ яхуэщыгъуэнущ нобэ къэхъуа гузэвэгъуэм хэкIуэдахэм».
ЦIыхухэм я шынагъуэншагъэр къызэгъэпэщыныр зи къалэнхэм ялъэкI къагъанэркъым щытыкIэр нэхъыкIэ мыхъун папщIэ. Къалэдэсхэм жраIащ я унэхэм зэкIэ къыщIэмыкIмэ зэрынэхъыфIыр, сакъынуи къыхураджэ. Къэралым щылажьэ АЭС-хэм (ахэр блы мэхъу) ятеуэнкIэ зыхуэIуа зэрыщымыIэр къалъытэри, станцхэм хъумакIуэхэр тIуащIэ-щащIэу кърагъэувэкIащ.
Налогым хэгъэхъуным и телъхьэхэр
Нью-Йорк щыпсэухэм ящыщ цIыху 40-м, зи мылъкур доллар мелардым щIигъухэм, къыхалъхьа жэрдэмым куэд къигъэуIэбжьащ: абыхэм налог нэхъыбэ ятыну я мурадщ. ЗэрыжаIэмкIэ, я къэралым и экономикэм зегъэужьыным апхуэдэ щIыкIэкIэ сэбэп хуэхъуну хуейуэ аращ ахэр.
Доллар мелуан къэзылэжьахэм иджыпсту налогыу ятыр проценти 8,82-рэщ. ЖэрдэмщIакIуэ гупым езыхэм яубзыхуащ къулейхэм я мылъкум налог зэрыхагъэкIыну щIыкIэр. ИщхьэкIэ зи гугъу щытщIа налогым хуэдиз зытынур зи хэхъуэр доллар мелуанитI фIэкIа мыхъухэрщ. Доллар мелуани 2-м къыщыщIэдзауэ мелуанипщIым нэсыху къэзылэжьхэм мазэм ятын хуейщ проценти 9,35-рэ. Нэхъ къулейхэм налогыу ятынури нэхъыбэщ: доллар мелуани 10 — 100 зиIэхэм проценти 9,65-рэ, доллар мелуанищэм щIигъу къызыхэхъуэхэм налогыу къэралым иратыну зыхуагъэувыж проценти 9,99-рэ.
Налогхэр нэхъыбэу тыныр къыхэзылъхьахэм дуней псом щыцIэрыIуэ Рокфеллер унэцIэр зезыхьэхэм ящыщи зэрахэтри ягъэщIагъуэ.
